Hlina, Alojz, poslanec NR SR (2013-06-21):
Vážená pani predsedajúca, vážené kolegyne, vážení kolegovia, už som sa tu minule spýtal, spýtam sa to aj teraz a pokúsim sa možno aj na niečom to dokladovať alebo minimálne to otvoriť ako tému, že či SMER je sekta, alebo nie je sekta. SS, SMER, sekta. Tu sa jeden na mňa pohoršoval, že on neni sekta. No z poznaného vyplýva, že možno aj ste. I keď Mišo Bagačka tak nevyzerá, ani pán Petrov, pána Kondróta, keby som sa chvíľku zamyslel, tiež by som ho možno vyradil. Ale naozaj, lebo ako pracujú sekty. Vymývaním. Buď im majetok odovzdáte, keď neodovzdáte, tak keď už je toľko, tak vám ho aj zoberú, vážení. Ak niečo platilo doteraz, tak prijatím tohto zákona čo sa zmení? Že prečo to vlastne dávate a v čom sa vám to zjednoduší? Už aj ten malý, nervozitka, ktorá vznikla kvôli územnému a stavebnému konaniu. Územné konanie je to, kde sa rozhoduje. To znamená, kde zastupiteľstvo môže rozhodnúť. Samotné stavebné konanie je už len konaním, to znamená svetlotechnicky, či to je v poriadku, to už sú, už sa nerozhoduje, už sa len spĺňajú podmienky. Čiže je to z pohľadu dôležitosti rádovo pod tým, hej. Takže to, že ste si to tam doplnili, to stavebné konanie, hovorí len o vašej arogancii v tom, že ešte si niekto spomenul, ale však ešte by nám to možno zdržiavali, i keď by už s tým nič nemohli, zásadne nič robiť, len by to mohli trošku možno zdržať nejakou obštrukciou, ale z pohľadu realizácie je územné konanie nosné. To, už či budete mať ríny medené na tom parku alebo plastové, z toho už hlava až tak nebolí. Vážení, teda že čo sa zmení prijatím tohto zákona? Vy ste po minulomesačnom rozpore 300 ľudí, ja neviem čo to, úplne elegantne vyriešili, že ste to vypustili pre istotu. Tak úplne krásne ste to vyriešili, aby sme sa nad tým netrápili, tak ste to pre istotu vypustili. Platí to, čo bolo. A to je presne ten mýtus, ktorý tu spomína kolega predkladateľ, ktorý je vlastne šéfom vyvlastňovačov, ktorý hovorí, že vlastne je to to isté, čo bolo. Ono to nie je to isté, čo bolo. Vy to rádovo meníte. Lebo jeden parameter, ktorý to mal opticky zmeniť, to znamená ľudia, ste vypustili. Máte tam druhý parameter, ktorý hovorí o výške investície. To vám za chvíľku niečo o nej poviem, o tej výške investície, že v čom sa mení alebo nie. Ale vy ste to ešte zmenili, teda tá zmena bude v tom, že to už bude hocičo hocikde. Hocičo hocikde. Lebo ako pani Grečková nám predložila pozmeňovací návrh, ináč tá dikcia, tá textácia je úplne obludná. Že ten, kto si dáva žiadosť, ja som ináč tiež nevedel, že sa rozumiete vyvlastňovaciemu právu, to ma prekvapujete, ale ja sa tiež rád a rýchlo učím, tak verím, že aj vy ste to rýchlo doštudovali, že ste si to takto nabrali, ale označujete, že ako má tá žiadosť vyzerať. Máte označiť katastrálne územie, v ktorom bude stavba uskutočňovaná, požadovanú celkovú plochu výstavby. Viete, to je, to je také, hej, že máte to nakresliť a označiť a koľko pýtate. Presne tak to je. Prijatím tohto zákona hocikde hocičo. A zdá sa, že aj hocikoľko, hej, pre potreby v zmysle projektu. Dobre. Vážení, mýtus investície vám zborím ako slamenú búdu, kolega. Ak máte tam teraz napísané, že 100 mil. eur. V spoločnej správe máte napísané, to sa volá že investičné, investície. A čo môže byť investície, vážení kolegovia, okrem dlhodobého, okrem tej stavby, ktorá môže mať buď plastové, alebo medené rúry? 50 % z toho môže byť nehmotné. Z toho môže byť licencia práva know-how. Keď si Penta ohodnotí svoje práva ako okašľať tento štát na 50 mil. eur, tak jej ho musíte uznať, vážení! To je vážna vec. To musíte uznať. Včera som sa dočítal, že J&T kupuje práva na krtka, na tú kreslenú postavičku, lebo chcú robiť Krtkoland. Keď oni ohodnotia toho krtka a zavedú si ho do účtovníctva ako Drukos v hodnote 1 mld., tak, vážení, vy budete musieť v tom Trtko..., Krtkolande uznať (zasmiatie sa v pléne) hodnotu tej investície. Proste ten krtko bude 50 mil. a už chlapcom zostáva len 50. (Potlesk.) A sme tam, kde sme boli. Sme tam, kde sme boli. To je celý váš mýtus, kolega. Nepovedali vám to? Nepovedali? (Reakcie z pléna: „Nepovedali.“) Nepovedali, zdá sa. Pán Bagačka, povedali vám to? Nepovedali. Pán Petro, povedali vám to? Nepovedali vám to, čo? To je mýtus. Zavedením tohto, že čo všetko môžte uznať ako investíciu, že vznikol patentový, licencie práv know-how, dobre, tak nebudem taký protivný, že krtko a neviem čo. Coca-Cola alebo Kofola, alebo niekto, keď si povie, že chce niekde fabriku, si postaví, tak hodnota toho patentu, tej Coca-Coly, je rádovo vyššia. Čiže to je všetko... Vážení, veď nenechajte zo seba robiť blbých. V tejto krajine bol schopný Drukos dlho lakovať ľudí, že hodnota Drukosu je miliarda. Sipox možno tiež sa ohodnotil. Ktovie, na koľko si zavedú do účtovníctva J&T, že značka ako značka hodná. Ktovie. Penta, nie? A ešte patentové, ešte ochranné známky používajú akože práv know-how. Viete, že definovať práva know-how, to znamená, že to, čo viem a viem, ako to robí, a to budete vy zahrňovať. No kto o tom tam bude rozhodovať? A ako? Vážení, jediné, čo meníte, meníte to, že doteraz to bolo zložité. Teraz to už zložité nebude. To znamená, keď si niekto zamanie, že to chce tam, tak to bude tam. A hotovo. A keď niekto bude proti, tak mu niekto povie, prosím ťa, zabudni, môžeš tak akurát neviem čo. Lebo územné konanie je vyňaté a už ste si tam aj pribalili pre istotu aj stavebné, aby ste to o mesiac neskôr nemuseli robiť kvôli nejakej obštrukcii. To je celé. Vážení, sekta, ak ma chcete presvedčiť, že nie ste sektou, tak niečo v tom urobte. Ak sa tu objavil zmluvný dokument, ktorý hovorí, že vy chcete zaviesť nový poriadok, teda váš volebný šéf v danom čase chce zaviesť nový poriadok na Slovensku, tak to je možno jedno z nich. To je pokračovanie. To robia sekty. Sekty hrajú aj reč symbolov, keď to mu rozoberiem. Možno bol symbol, ja viem, že kopu ľudí tomu verí a kopu vašich voličov tomu verí. Vaši voliči, voliči SMER-u, ak je toto SMER sekta, skúste sa spýtať, že či možno aj to nebol jednoznačný signál, že ich nominant v Európskom parlamente pri pietnej spomienke na pápeža Jána Pavla II., ktorého sme mali radi, niekto si dá tričko Marilyn Monroe, možno je to signál. To robili, to robili jedny skupiny, ktoré si dokazovali cez reč signálov vzťah k niečomu. Možno a ja neviem, ja... Ja viem, že v tejto krajine je kopu priateľov konšpirácií. Nech sa páči, rozmýšľajte, že čo je SMER alebo nie je SMER. SMER je, vyzerá, že sekta, pokiaľ sa k tomu nevyjadria, i keď to tak nevyzerá na prvý pohľad. V sekte buď majetok odovzdáte, a keď ho neodovzdáte, tak zdá sa, že vám ho zoberú. To je celé. Vážení, čínsky boľševik stavia, ja keď tam prídem, tak po mesiaci zistím, že čo postavili. Ale možno ste viacerí videli tú fotku, ako čínsky boľševik obišiel jeden dom, to chodilo po internete, že, a to bola, vážení, líniová stavba. To bola líniová stavba. Líniová stavba, ktorú ja nebudem rozporovať, že kvôli nejakému zatvrdnutému človeku a niektorému vydieračovi, že nepostavíte líniovú stavbu. Si zoberte, že v komunistickej Číne, vo vnútrozemí ešte, viete, že ešte ani nie na očiach, obišli jeden dom. A ešte potom som sa dočítal, tie reálie trošku poznám. Tú náhradu tej škody, za to bolo nejakých 700 mil. jüanov, to je, ako keby niekto niekomu tuná dával 5 mil. eur pomaly na tie pomery. Tak keď už v krajine, ktorú obchádza mýtus neviem aký, sú schopní obísť jeden dom v líniovej stavbe, ale vy sem donesiete zákon, ktorý nepozná priateľa. Pozná len záujmy. Vaše záujmy, abo ani nie že vaše záujmy, lebo to neni záujem tuná kolegov. To je záujem vašich sektárskych vodcov. To je záujem toho ústredia, cez ktoré použili pani Grečkovú, ktorá podľa mňa ani ešte dneska ráno nevedela, čo bude predkladať. Nič v zlom. (Reakcie z pléna.) Ale predkladala aj pozmeňovací návrh. Bez urážky. Viete, že som vecne príslušný. Tak ste vecne príslušná, čiže ste vyvlastňovačka? S Mišom Bagačkom, tuná s pánom Kondrótom. Lebo to treba tesať už do žuly, že kto je tu hlavný vyvlastňovač. Podľa abecedy. (Zasmiatie sa v pléne.) Neviem, čo k tomu ešte povedať, alebo ako to povedať tak, aby to zaznelo, aby ste nad tým možno porozmýšľali. Vážení kolegovia, nič v zlom. Môže sa tu kolega jeden z vás, nebudem menovať, na mňa hnevať, že aby som mu nehovoril, že on je sekta. Pre mňa zatiaľ sektou ste. A hotovo! A v tejto komunikačnej stratégii ja budem pokračovať, pokiaľ ma nepresvedčíte o opaku. A zatiaľ to idete presne opačným smerom. Máte šéfa kampane, ktorý zavádza nový poriadok na Slovensku, nosíte sem zákony, ktoré si v slušných krajinách nedovolia doniesť, a ešte ste to aj komunikačne nezvládli. Lebo je to mýtus! Celé je to mýtus, čo tu hovoríte. Hovoríte len o tom pre ľudí, ktorí to chcú počuť. Hovoria, tento zákon, jeho schválenie, bude znamenať to, poviem to možno tretí a poslednýkrát, že keď si niekto zamanie, že chce niečo niekde, tak pokiaľ dobre komunikuje s touto vládou, ktorá má, zdá sa, sektárske pozadie, tak to dostane. A všetci sa môžu aj na hlavu postaviť. Všetci sa môžu aj na hlavu postaviť a nepomôže im nič. A keby náhodou chceli volať do JOJ-ky, že majú problém, tak vám garantujem, že nepomôže. Keby všetci Liptáci naskákali do Mary ako protest proti niečomu, tak v JOJ-ke nebude nič. Bude tam, nejaké šteniatka že sa narodili. To je presne to, ako to v tejto krajine funguje. Tak to funguje, lebo v tom spočíva tá vaša sila. Lebo to, čo Pravda plnila niekedy, že bola ústredným denníkom ÚV, tak to je ÚV J&T & SMER. To je presne. A k tomu si pribalili JOJ-ku. To je už uzavretý cyklus. Za uzavretým cyklom, kde sa robia takého zhovadilosti. V slušných krajinách nemysliteľné. Nemysliteľné! A tu za chvíľku idete o tom hlasovať. Tam som ešte chcel, ale nechcem vás zdržiavať, budeme hlasovať, idete hlasovať. Naozaj, už keď nehovorím o tom, že môžte, čo môžte ohodnotiť ako investíciu. Ježiš, to je normálne hanba, že to tam dali. Ale aj fakt, že správne delikty, prevoditeľnosť toho rozhodnutia, hej, že to tu kolega Matovič spomínal, s tým súhlasím, áno, že prevoditeľnosť toho rozhodnutia, že tak potom sa prevedie na iného. A potom toho budete naháňať, viete kde? Na Cypre? To sú všetci, vaši sektárski vodcovia sú milovníci Cypru, takže kde ich budete naháňať? Tam už vyrastie, čo vyrastie. Viete, len takto zafilozofujem na konci, že kedy vy máte ten pocit, že môžte? Keď ste totálne vymletí alebo si myslíte, že si to môžte dovoliť, lebo vtedy si to môžte dovoliť. Naozaj, vážení kolegovia, viete, že kedy vás oprávňuje to, že teda idem s tým. Tí, čo vás poslali sem s tým ísť, oni vedia, prečo vás sem s tým poslali ísť. Len povedzte mi, pán Kondrót, prečo ste to vy sem, aj tuná dvaja vaši spoluvyvlastňovači, prečo ste to tu doniesli? V čom, teda prečo vy si myslíte, že to je správne? Lebo som vám povedal, že ten mýtus je zborený o tom, že robíte niečo dobré. Nerobíte nič dobré. Nič dobré nerobíte, robíte zle. Tak potom mi povedzte, že v čom? Súvisí to s tým dlhodobým pôsobením sektárskych vodcov, že, viete, v tom braiwashingu, že potom to na konci že ešte človek nevie už rozlíšiť, že čo je správne, čo nie? Nesúvisí to už aj s tým? Potom je naozaj krajina v ohrození, keď tá manipulácia tých techník sektárskych, viete, možno sa budeme pri nejakej inej príležitosti tomu venovať, vážení kolegovia, a s tým skončím. SMER je pre mňa zatiaľ sekta. Presvedčte ma, že nie ste sekta, že nie ste SS, presvedčte ma, že nie ste sekta. Presvedčte ma! Vyzvite svojho reklamného mága, že čo to podpisuje vo vašom mene. Nech sa k tomu prizná, že či, aký máte k tomu vy postoj alebo nemáte k tomu postoj? To by ma zaujímalo. A prijmite aj skutočné stanovisko k tomuto, k tej sektárskej nadstavbe, ktorú tu predstavujete a ktorá, zdá sa, že bude tu aj v iných zákonoch, sem ešte len príde. Ďakujem pekne.